EFTA-TILSYNSMYNDIGHEDENS BESLUTNING Nr. 4/19/COL

af 6. februar 2019

om 104. ændring af de proceduremæssige og materielle regler for statsstøtte [2019/1008]

EFTA-TILSYNSMYNDIGHEDEN (»Tilsynsmyndigheden«) HAR —

under henvisning til:

aftalen om Det Europæiske Økonomiske Samarbejdsområde (»EØS-aftalen«), særlig artikel 61-63 og protokol 26,

aftalen mellem EFTA-staterne om oprettelse af en tilsynsmyndighed og en domstol (»tilsyns- og domstolsaftalen«), særlig artikel 24 og artikel 5, stk. 2, litra b), og

ud fra følgende betragtninger:

I henhold til artikel 24 i tilsyns- og domstolsaftalen skal Tilsynsmyndigheden sætte EØS-aftalens bestemmelser om statsstøtte i kraft.

I henhold til artikel 5, stk. 2, litra b), i tilsyns- og domstolsaftalen skal Tilsynsmyndigheden udsende meddelelser eller retningslinjer om spørgsmål, der er omfattet af EØS-aftalen, hvis det udtrykkeligt er hjemlet i denne aftale eller i tilsyns- og domstolsaftalen, eller hvis Tilsynsmyndigheden finder det nødvendigt.

Kapitlet i EFTA-Tilsynsmyndighedens retningslinjer for statsstøtte om kortfristet eksportkreditforsikring (1) udløb den 31. december 2018.

Dette kapitel svarede til meddelelsen fra Europa-Kommissionen (»Kommissionen«) til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring (2), som også ville være udløbet den 31. december 2018.

Den 19. december 2018 offentliggjorde Kommissionen en meddelelse til medlemsstaterne om forlængelse af meddelelsen om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring indtil den 31. december 2020 (3).

Forlængelsen blev vedtaget af Kommissionen i lyset af behovet for kontinuitet og retssikkerhed i behandlingen af statsstøtte inden for kortfristet eksportkreditforsikring. Med forlængelsen blev udløbsdatoen for disse retningslinjer også tilpasset til hovedparten af de retningslinjer for statsstøtte, der er vedtaget i henhold til programmet om modernisering af EU's statsstøttepolitik. Desuden besluttede Kommissionen som følge af den manglende forsikrings- eller genforsikringskapacitet til dækning af eksport til Grækenland at forlænge den midlertidige udeladelse af Grækenland fra listen over lande, hvor der består ordinære risici, indtil den 31. december 2019.

Der skal i overensstemmelse med målet om ensartethed, som er fastsat i EØS-aftalens artikel 1, sikres en ensartet anvendelse af EØS' statsstøtteregler i hele Det Europæiske Økonomiske Samarbejdsområde. For at sikre en konsekvent tilgang til alle statsstøtteinstrumenter, under hensyntagen til behovet for kontinuitet og retssikkerhed i behandlingen af statsstøtte inden for kortsigtet eksportkreditforsikring, og for at sikre en ensartet anvendelse af statsstøttereglerne i hele Det Europæiske Økonomiske Samarbejdsområde bør kapitlet i EFTA-Tilsynsmyndighedens retningslinjer for statsstøtte om kortfristet eksportkreditforsikring vedtages på ny.

efter høring af Europa-Kommissionen,

efter at have hørt EFTA-staterne herom —

VEDTAGET DENNE BESLUTNING:

Artikel 1 Kapitlet i Tilsynsmyndighedens retningslinjer for statsstøtte om kortfristet eksportkreditforsikring vedtages på ny med virkning fra den 1. januar 2019 med følgende ændringer: — Første punktum i punkt 40 i kapitlet i EFTA-Tilsynsmyndighedens retningslinjer for statsstøtte om kortfristet eksportkreditforsikring læses således: (40) Tilsynsmyndigheden vil anvende principperne i disse retningslinjer indtil den 31. december 2020. — Grækenland vil midlertidigt blive fjernet fra listen over lande, hvor der består ordinære risici, i bilaget til kapitlet i EFTA-Tilsynsmyndighedens retningslinjer for statsstøtte om kortfristet eksportkreditforsikring indtil den 31. december 2019.

Artikel 2 Kun den engelske udgave af denne beslutning er autentisk.

Udfærdiget i Bruxelles, den 6. februar 2019. På EFTA-Tilsynsmyndighedens vegne Bente ANGELL-HANSEN Formand Det ansvarlige medlem af kollegiet Frank J. BÜCHEL Medlem af kollegiet Högni KRISTJÁNSSON Medlem af kollegiet Carsten ZATSCHLER Medunderskriver som direktør for juridiske og eksekutive anliggender

(1) EUT L 343 af 19.12.2013, s. 54, og EØS-tillæg nr. 71 af 19.12.2013, s. 1, punkt 40.

(2) EUT C 392 af 19.12.2012, s. 1, punkt 40.

(3) EUT C 457 af 19.12.2018, s. 9.